**Hortobágy Község Önkormányzata Képviselő-testületének ../2022. (XI. 03.) önkormányzati rendelete**

**a köztemetőről, a temetkezés rendjéről és a temető használatának szabályairól**

A temetőkről és a temetkezésről szóló 1999. évi XLIII. törvény 40. §-ban, 41. § (3) bekezdésében foglalt felhatalmazás alapján és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. §**

A rendelet hatálya a Hortobágy Község közigazgatási területén lévő 1089 helyrajzi számú köztemetőre, annak fenntartásával és a temetkezéssel kapcsolatos valamennyi tevékenységre kiterjed.

**2. §**

(1) A köztemető tulajdonosa és fenntartója Hortobágy Község Önkormányzata (a továbbiakban: Önkormányzat).

(2) A fenntartói tevékenység kiterjed a köztemető területe, a ravatalozó, a temetkezési tevékenységet- és a fenntartást kiszolgáló épületek, létesítmények, továbbá a kerítés fenntartási munkálatainak elvégzésére.

(3) A köztemető üzemeltetését – a Képviselő-testület által jóváhagyott kegyeleti közszolgálati szerződés alapján – a Hajdú-Bihar Megyei Temetkezési Vállalat (4025 Debrecen, Arany János u. 40.) végzi.

(4) Az Önkormányzat kötelezően elrendeli a köztemetőn belüli, az elhunyt hűtésével, ravatalozásával, a temetőben erre a célra rendszeresített szállító járművön történő szállításával, urnaelhelyezéssel, sírásással, sírbahelyezéssel, sírhelynyitással és visszahantolással, újratemetéssel, exhumálással kapcsolatos feladatok ellátására az üzemeltető szakszemélyzetének és berendezésének igénybevételét.

(5) Az üzemeltető által biztosított szolgáltatások díját, a munkanapokon történő igénybevétel díjtételeit és a pihenő- és szabadnapon történő igénybevétel díjtételeket a rendelet 3. melléklete tartalmazza. A köztemető fenntartási, üzemeltetési feladatai, az infrastrukturális és tárgyi feltételek biztosítása.

**3. §**

(1) Az Önkormányzat gondoskodik:

*a)* a köztemető zöldterületi rendszerének folyamatos gondozásáról, az utak, járdák és a parkoló tisztán tartásáról, a hóeltakarításról,

*b)* a köztemető használaton kívüli területeinek rendszeres kaszálásáról, rendben tartásáról,

*c)* a temetőt és a temetkezési tevékenységet kiszolgáló parkolóhely biztosításról.

(2) Az üzemeltető köteles:

*a)* a köztemetőhöz tartozó ravatalozó épületének és berendezéseinek működtetéséről, folyamatos üzemben tartásáról gondoskodni,

*b)* a temető területén keletkezett hulladékok összegyűjtését, rendszeres elszállítását elvégezni,

*c)* biztosítani, hogy a ravatalozó alkalmas legyen az elhunyt ravatalozására, a kegyelet lerovására és az elhunyt elbúcsúztatására,

*d)* megőrizni és vezetni a nyilvántartó könyvet, kijelölni a temetési helyeket, tájékoztatni a temető-látogatókat, gondoskodni az ügyfélfogadásról.

(3) A köztemető rendeltetésszerű használatához a jogszabályokban meghatározott tárgyi és infrastrukturális feltételeken kívül az Önkormányzat az alábbi feltételeket biztosítja

*a)* kerékpártároló,

*b)* pihenőpadok, a temetőn belüli utak mentén,

*c)* sírgondozás céljára vízvételi lehetőség.

**4. §**

(1) A köztemető sírhelyfelosztását a az 1. mellékletben szereplő sírhelyfelosztási terv tartalmazza. A sírhelyek kimérése az Önkormányzat által meghatározott szempontok figyelembevételével a köztemető üzemeltetőjének a feladata.

(2) A sírhelyfelosztási tervet és a sírhelyek használatának előírásait üzemeltető a köztemetőben tájékoztató táblán, jól látható helyen közzéteszi.

(3) A sírhelytáblákat az üzemeltető megfelelő számozással ellátott táblával jelöli.

(4) A sírhelyfelosztási terv tartalmazza a sírhelyek elhelyezkedését, egymástól való távolságát és méretét.

(5) A köztemető területén temetésre szolgálnak:

*a)* a sírbolt helyek

*b)* az egyes-, és kettes felnőtt sírhelyek,

*c)* gyermek sírhely

*d)* az urnasírhelyek

*e)* kiemelt sírhelyek

*f)* kolumbárium

*g)* díszsírhely

(6) A sírhely feletti rendelkezési jogot az elhunyt temettetője 25 évre, sírbolt esetén 60 évre, urnafülke esetén 10 évre és urnasírhely esetén 25 évre válthatja meg.

(7) A köztemetőben az elhunytak - az elhalálozás ideje szerinti sorrendben - a következő temetési helyre kell temetni, kivéve a kettős sírhelyeket. A kivétel abban az esetben érvényes, amikor a kettős sírhelybe a második elhunyt temetésére kerül sor.

(8) Síremléket elhelyezni, felállítani csak a sírhelyfelosztási tervben meghatározott sírhelyméreteken belül lehet, melyhez az üzemeltető előzetes nyilatkozatot ad és meghatározza a síremlék felállítás szempontjait.

(9) A síremléket, illetve a sírhely épített kertjeit a sírtáblákon belül egységes méretekkel és a környező utak, járdák szintjéhez igazodva lehet felállítani. A nem megfelelő síremlék, illetve megsüllyedt síremlék helyreállítására az Önkormányzat szólítja fel a sírhelyet megváltó hozzátartozót.

(10) A köztemető területén belül egyéb vállalkozási tevékenység a jogszabályi feltételek betartása mellett a munkavégzés megkezdését megelőzően a temető üzemeltetőjének tett bejelentés alapján végezhető.

(11) A sírhelyek méreteit a 2. melléklet, a megváltási és újraváltási díjait, az üzemeltető által biztosított szolgáltatások díját a 3. melléklet tartalmazza.

(12) A sírhely újraváltásának díja megegyezik az első megváltás díjával. Ha az újraváltás időtartama a 4. § (6) bekezdésben meghatározott megváltási időnél rövidebb, akkor az újraváltás díja a megváltási díj időarányosan csökkentett része.

(13) A sírhely megváltási díjat, újraváltási díjat, temetőbe való behajtás díját és az (10) bekezdés szerinti tevékenység igénybevételi díját az üzemeltető részére kell megfizetni az üzemeltető pénztárába.

(14) A temetési hely, illetve sírbolt felnyitását a temető fekvése szerint illetékes népegészségügyi feladatkörben eljáró járási hivatal engedélye alapján és előírásai szerint lehet elvégezni a 145/1999. (X.1.) Korm. rendelet 40. §-ában foglalt rendelkezések betartása mellett.

(15) A köztemetőben rátemetés – a magas talajvízszint miatt – nem engedélyezhető.

(16) Az elhamvasztott hamvait tartalmazó urnát sírboltba, egyes, vagy kettes sírhelyre, urnasírba, vagy urnafülkébe (Kolumbárium) lehet elhelyezni.

(17) A temetési helyekbe elhelyezhető urnák száma:

*a)* sírboltba: a férőhelyen kívül további 6 urna,

*b)* egyes sírhelybe: további 2 urna,

*c)* kettes sírhelybe: további 4 urna,

*d)* egy, illetve két személyes urnafülkébe 1, illetve 2 urna,

*e)* urnasírhelybe 2 urna,

(18) Előre sírhelyet megváltani az érvényes sírhelydíj háromszorosának megfelelő összegért lehet.

(19) A sírhelyeket a temetés alatt álló táblákban folytatólagosan, sorrendben kell felhasználni. A betelt sírhely táblákat az utolsó temetés napjával le kell zárni. A temetési helyeket a nyugvási idő elteltével - szabályszerű eljárás mellett – ki lehet üríteni és temetés céljából ismételten igénybe lehet venni.

(20) A ravatalozó alapeszköztára: kegyeleti terítők, drapériák, 1 szószék, 1 ravatalasztal, 21 szék, 2 elektromos kandeláber, szőnyeg, növénydísz. A teljes körű ravatalozás magában foglalja a ravatalozásban közreműködő személyzet költségeit, a ravatalozó eszközeinek használatát.

(21) A létesítmény igénybevételi díj magában foglalja a hűtőkamra 2 nap hűtés), a tárolóhelyiségek használatát, a tárolással, halottkezeléssel összefüggő költségeket (energia, takarítás).

(22) A köztemető területére gépjármű, munkagép, fogatolt jármű csak a temetkezési tevékenységgel, a fenntartási munkákkal, síremlékek felállításával összefüggésben csak az elvégzendő munkák időtartamára hajthat be. Ingyenesen a behajtás a köztemetőbe az igazolvánnyal rendelkező súlyos mozgáskorlátozottak továbbá a tagsági igazolvánnyal rendelkező vakokat és gyengénlátókat szállító járművek részére.

**5. §**

(1) A sírhelyek gondozásáról a hozzátartozónak kell gondoskodni.

(2) A sírokat, síremlékeket, a köztemető létesítményeit, épületeit rongálni, beszennyezni, arra hirdetményeket, a kegyeleti szempontokat sértő tárgyakat és feliratokat elhelyezni tilos.

(3) A temető működése és a sírok gondozása során keletkezett hulladékot, szemetet csak a fenntartó által kijelölt hulladéklerakó helyen szabad lerakni.

(4) A köztemető területére gépjármű, munkagép, fogatolt jármű csak a temetkezési tevékenységgel, a fenntartási munkákkal, síremlékek felállításával összefüggésben és csak az elvégzendő munkák időtartamára hajthat be. A parkírozás, megállás és várakozás céljára a temető előtti parkoló vehető igénybe.

(5) A köztemetőben tilos hiányos öltözetben megjelenni, hangoskodni, továbbá bármely olyan magatartást tanúsítani, amely a kegyeleti érzést sérti, vagy sértheti, és a látogatókat megbotránkoztatja.

(6) A köztemetőben lévő sírok, síremlékek, parkok és azok növényzetének, a ravatalozó épületének és tartozékainak rongálása, beszennyezése tilos.

(7) A köztemetőben 14 éven aluli gyermekek csak felügyelet mellett tartózkodhatnak.

(8) A köztemető területén csak a temetési helyek díszítésére szolgáló tárgyak, koszorúk, sírlámpák, virágok, cserepes virágok, stb. helyezhetők el külön engedély nélkül. Minden más célra szolgáló tárgy, illetve létesítmény a köztemető üzemeltetőjének írásbeli engedélyével helyezhető el.

(9) A köztemető rendjéért, a kegyeleti szempontok megőrzéséért mindenkor az üzemeltető felelős.

**6. §**

(1) Díszsírhelyre jogosultak a „Hortobágyért” Díjjal rendelkező személyek.

(2) A képviselő-testület díszsírhelyet adományozhat azoknak, akik Hortobágy község érdekében kiemelkedően tevékenykedtek, munkájukkal hozzájárultak a település anyagi, szellemi és történeti értékeinek gyarapodásához, továbbá akik életükben kifejtett tevékenységükkel országosan kiemelkedő, jelentős érdemeket szereztek.

(3) A díszsírhely térítésmentes.

(4) A polgármesterhez benyújtott kérelemben az adományozást kérheti hozzátartozó, illetve javasolhatja a polgármester, önkormányzati képviselő, volt munkáltató, vagy társadalmi szervezet.

(5) A díszsírhelyek helyét a sírhelyfelosztási terv tartalmazza.

(6) A díszsírhely gondozásáról az önkormányzat gondoskodik.

**7. §**

A köztemető nyitvatartási idejét az Önkormányzat nem korlátozza, a köztemető látogatását az üzemeltető köteles folyamatosan biztosítani.

**8. §**

Hatályát veszti a köztemetőről, a temetkezés rendjéről és a temető használatának szabályairól /Temetői Szabályzat/ című 16/2005. (VI.30.) önkormányzati rendelet.

**9. §**

Ez a rendelet 2022. november 3-án lép hatályba.

*1. melléklet*

(A melléklet szövegét a(z) sírhelyfelosztási terv.pdf elnevezésű fájl tartalmazza.)

*2. melléklet*

|  |  |  |
| --- | --- | --- |
|  | **A** | **B** |
| **1** | Sírhely megnevezés | Sírhely méret |
| **2** | Egyes sírhely | 100 cm X 220 cm |
| **3** | Kettős sírhely | 250 cm X 250 cm |
| **4** | Gyermek sírhely | 60 cm X 150 cm |
| **5** | Kolumbárium | 35 cm X 35 cm X 40 cm |
| **6** | Urnasírhely | 60 cm X 80 cm |
| **7** | Sírbolt | 250 cm X 250 cm |
| **8** | Egyes díszsírhely | 100 cm X 220 cm |
| **9** | Kettős díszsírhely | 250 cm X 250 cm |

*3. melléklet*

|  |  |  |
| --- | --- | --- |
|  | **A** | **B** |
| **1** | **Munkanapon történő temetések díjtételei** | **Nettó ár** |
| **2** | Felnőtt normál sírnyitás | 15.747.- forint |
| **3** | Felnőtt normál sírnyitás esetén visszahantolás | 9.645.- forint |
| **4** | Felnőtt mélyített sírnyitás | 19.278.- forint |
| **5** | Felnőtt mélyített sírnyitás esetén visszahantolás | 11.836.- forint |
| **6** | Urnasír sírásás | 5.000.- forint |
| **7** | Urnasír sírásás esetén visszahantolás | 2.000.- forint |
| **8** | Teljes körű ravatalozás | 27.600.- forint |
| **9** | Koporsó sírba helyezése | 7.970.- forint |
| **10** | Urna elhelyezése | 3.647.- forint |
| **11** | Hamvasztás utáni ravatalozás 2 fő személyzettel | 19.020.- forint |
| **12** | Hamvasztás utáni ravatalozás 4 fő személyzettel | 24.000.- forint |
| **13** | Elhunyt hűtése | 3.427.- forint |
| **14** | Létesítmény igénybevételi díj | 36.000.- forint |
| **15** | Temetőfenntartási hozzájárulási díj | 1.507.- forint |
| **16** | Temetőn belüli halottszállítás | 8.244.- forint |
| **17** | **Pihenőnapi és szabadnapi temetések díjtételei** |  |
| **18** | Felnőtt normál sírnyitás | 31.495.- forint |
| **19** | Felnőtt normál sírnyitás esetén visszahantolás | 19.291.- forint |
| **20** | Felnőtt mélyített sírnyitás | 38.557.- forint |
| **21** | Felnőtt mélyített sírnyitás esetén visszahantolás | 23.671.- forint |
| **22** | Urnasír sírnyitás | 5.998.- forint |
| **23** | Urnasír sírásás esetén visszahantolás | 3.625.- forint |
| **24** | Teljes körű ravatalozás | 55.200.- forint |
| **25** | Koporsó sírba helyezése | 15.941.- forint |
| **26** | Urna elhelyezése | 7.294.- forint |
| **27** | Létesítmény igénybevételi díj | 72.000.- forint |
| **28** | Hamvasztás utáni ravatalozás 2 fő személyzettel | 38.040.- forint |
| **29** | Hamvasztás utáni ravatalozás 4 fő személyzettel | 48.000.- forint |
| **30** | Temetőn belüli halottszállítás | 16.480.- forint |
| **31** | **Exhumálás díjtételei** |  |
| **32** | Exhumálás föld visszatöltéssel | 50.910.- forint |
| **33** | Exhumálás gyermeksírnál föld visszatöltéssel,  maradványok felszedésével | 21.186.- forint |
| **34** | Maradványok felszedése 6 éven belüli letemetés  esetén | 18.595.- forint |
| **35** | Maradványok felszedése 6-12 éven belüli letemetés  esetén | 12.893.- forint |
| **36** | Maradványok felszedése 12 év feletti letemetés  esetén | 6.922.- forint |
| **37** | Urnasír-feltárás behantolással | 6.902.- forint |
| **38** | Urna felszedés | 4.588.- forint |
| **39** | **Temetési helyek megváltási és** **újra megváltási díja** |  |
| **40** | egyes sírhely | 12.000.- forint |
| **41** | kettős sírhely (rátemetés) | 16.000.- forint |
| **42** | gyermek sírhely | 3.000.- forint |
| **43** | kolumbárium | 12.000.- forint |
| **44** | urnasírhely | 8.000.- forint |
| **45** | sírbolt | 160.000.- forint |